ПРОТОКОЛ № 28
от заседанието на Комисия по правни и институционални въпроси към Пленума на Висшия съдебен съвет, 
проведено на 29 октомври 2018 г.

Днес, 29 октомври 2018 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:			ЦВЕТИНКА ПАШКУНОВА
ЗАМ. ПРЕДСЕДАТЕЛ:		ГЕОРГИ КУЗМАНОВ

ЧЛЕНОВЕ:				СТЕФАН ГРОЗДЕВ
						ВЕРОНИКА ИМОВА
						ПЛАМЕН НАЙДЕНОВ
						АТАНАСКА ДИШЕВА									ДАНИЕЛА МАШЕВА
						ЕВГЕНИ ДИКОВ 

На заседанието присъстват експертните сътрудници на комисията Николай Найденов – директор на дирекция „Правна“, Мартин Величков – главен експерт – юрисконсулт в дирекция „Правна“, Христина Тодорова – директор на дирекция „Международна дейност“, Зорница Златева - гл. експерт - връзки с обществеността в отдел „Публична комуникация и протокол“ и техническият сътрудник на комисията – Изабела Златкова

При обсъждането на т. 1 от заседанието на Комисията, присъстват Красимир Шекерджиев – заместник председател на Комисията по атестирането и конкурсите към Съдийската колегия на ВСС, Мария Христова – директор на дирекция „Съдебни кадри и конкурси на магистрати“ и Цветанка Тиганчева – началник отдел „Конкурси на магистрати“.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:

- Докладна записка от и.д. началник на о-л „УС“ в д-я „УСВВ“ и гл. експерт – юрисконсулт в д-я „Правна“ в АВСС относно участие на служители от АВСС в заседание на междуведомствена работна група за изготвяне на проект за Наредба за правилата и нормите за безопасност и охрана при проектиране, строителство, реконструкция, модернизация и експлоатация на обектите на съдебната власт по чл. 391, ал. 5 от ЗСВ; 
- Изработка на информационни и рекламни материали във връзка с провеждането на Образователната програма „Съдебната власт – информиран избор и гражданско доверие. Отворени съдилища и прокуратури“ и информационната кампания „Ден на отворените врати“ във ВСС и органите на съдебната власт (договор № ВСС-169871/20.12.2017 г.).

Д Н Е В Е Н   Р Е Д: 

               1. ОТНОСНО: Предложение за отмяна на § 6 от Преходните разпоредби на Наредба № 1 от 9 февруари 2017 г. за конкурсите за магистрати и за избор на административни ръководители в органите на съдебната власт /извлечение от решение на Съдийската колегия на ВСС по протокол №28/25.09.2018 г, т. 38./ и предложение за изменение и допълнение в Раздел VI и Преходните и заключителни разпоредби на Наредбата

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
	
1.1. Направените предложения да бъдат обсъдени от членовете на Комисията, определени с решение по Протокол № 26/15.10.2018 г., т.12.1., Мария Христова – директор на дирекция „Съдебни кадри и конкурси на магистрати“ и Цветанка Тиганчева – началник отдел „Конкурси на магистрати“ на насрочена за 31.10.2018 г. среща. 
1.2. Проектът на предложение за отмяна на § 6 от Преходните разпоредби на Наредба № 1 от 9 февруари 2017 г. за конкурсите за магистрати и за избор на административни ръководители в органите на съдебната власт и предложение за изменение и допълнение в Раздел VI и Преходните и заключителни разпоредби на Наредбата да се внесе в заседание на Комисията, след обсъждането им в Комисия по атестирането и конкурсите към Съдийската колегия. 

I. МЕЖДУНАРОДНА ДЕЙНОСТ:

2. ОТНОСНО: Писмо от Министерство на правосъдието с искане за предоставяне на актуална информация по изпълнението на препоръките от доклада на Европейската комисия от януари 2017 г., в рамките на Механизма за сътрудничество и оценка в срок до 31.10.2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	2.1. ПРИЕМА ЗА СВЕДЕНИЕ обобщената актуализирана информация за изпълнение на препоръките от доклада на Европейската комисия от януари 2017 г. в рамките на Механизма за сътрудничество и оценка, за периода след 20 септември 2018 г. 
2.2. ВНАСЯ преписката за разглеждане в следващото редовно заседание на Пленума на ВСС, на 01.11.2018 г. 

 	    2.3. Комисията по правни въпроси и институционални въпроси предлага на Пленума на Висшия съдебен съвет да вземе следното решение:
ПРОЕКТ

ПЛЕНУМЪТ НА ВИСШИЯ СЪДЕБЕН СЪВЕТ
Р Е Ш И:

		1. ОДОБРЯВА обобщената актуализирана информация за изпълнение на препоръките от доклада на Европейската комисия от януари 2017 г. в рамките на Механизма за сътрудничество и оценка, за периода след 20 септември 2018 г.
     2. Обобщената информация по т. 1 да се изпрати на Министерство на правосъдието. 

3. ОТНОСНО: Писмо от Oфиса на Европейската мрежа на съдебните съвети (ЕМСС) с информация за предстоящи дейности при изпълнението на проект „Независимост и отчетност и качество на правосъдието“ 2018 -2019 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

3.1. ВЪЗЛАГА на дирекция „Международна дейност“ да организира превода на „Анализ на резултатите от проведено проучване на общественото мнение за работата на ВСС и съдебната власт през 2014 г. сред ключовите общности според комуникационната политика на ВСС“, който да се изпрати до координаторите по проект „Независимост и отчетност и качество на правосъдието“ на ЕМСС, в указания срок. 
3.2. ДАВА СЪГЛАСИЕ Висшия съдебен съвет да участва в проучването сред съдиите за тяхната независимост през 2019 г., в рамките на проект „Независимост и отчетност и качество на правосъдието“ на ЕМСС. 
3.3. ВЪЗЛАГА на дирекция „Международна дейност“ да информира Офиса на ЕМСС за решенията по т. 3.1. и 3.2.

	4. ОТНОСНО: Молба от името на г-н Кийс Стерк – президент на Европейската мрежа на съдебните съвети за среща с членове на Висшия съдебен съвет на 15 ноември 2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. Приема предложението за провеждане на среща с г-н Кийс Стерк – президент на ЕМСС.
4.2. Членовете на ВСС, които ще участват в срещата, ще бъдат определени след уточняване на окончателния списък за провеждане на изнесено работно заседание на ВСС в периода 14-16 ноември 2018 г.

	5. ОТНОСНО: Писмо от Съюза на съдиите в България с приложени заключения и препоръки на Първата работна комисия на Международната съдийска асоциация, отнасящи се до неуважителните публични критики срещу съдиите и съдебните актове от представители на останалите власти, пресата и социалните медии, приети в периода 14-18 октомври 2018 г., в гр. Маракеш, Мароко

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. ПРИЕМА ЗА СВЕДЕНИЕ писмото от Съюза на съдиите в България с приложени заключения и препоръки на Първата работна комисия на Международната съдийска асоциация, отнасящи се до неуважителните публични критики срещу съдиите и съдебните актове от представители на останалите власти, пресата и социалните медии, приети в периода 14-18 октомври 2018 г., в гр. Маракеш, Мароко.
5.2. ВЪЗЛАГА на дирекция „Информационни технологии и съдебна статистика“ да публикува заключенията и препоръките от Първата работна комисия на Международната съдийска асоциация, отнасящи се до неуважителните публични критики срещу съдиите и съдебните актове от представители на останалите власти, пресата и социалните медии, приети в периода 14-18 октомври 2018 г., в гр. Маракеш, Мароко на интернет страницата на ВСС в раздел Международна дейност/Доклади, анализи и решения/Доклади и решения от европейски институции.

III. ПРАВНИ ВЪПРОСИ:
	 
	6. ОТНОСНО: Проект на Наредба № 8 за организацията и дейността на Съвета за партньорство към Висшия съдебен съвет /отложена на заседание на КПИВ по протокол №27/22.10.2018 г., т. 11/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. Прави следните изменения и допълнения в текста на  проекта на Наредба: 

6.1.1. В чл. 3 да се създаде ал. 2 със следното съдържание: „(2) Неизлъчването на представители на всички организации по чл. 217, ал. 1 от ЗСВ и на предвидения в ал. 1, т. 3 брой членове – представители на магистратите, нечленуващи в тези организации, не е пречка за конституирането на Съвета.“. 
6.1.2. Чл. 5, ал. 4 да се измени по следния начин: „Определени със заповед на главния секретар на ВСС служители от Администрацията на ВСС извършват проверка на всяко заявление за съответствие с условията по ал. 1-3 въз основа на данните в регистъра на подадените декларации по чл. 195а от Закона за съдебната власт. Резултатите от извършената проверка се обективират в доклад до Комисия по правни и институционални въпроси към Пленума на ВСС /КПИВ/.“;
6.1.3. Чл. 5, ал. 5 да се измени по следния начин: „КПИВ, въз основа на резултатите от проверката по ал. 4, предлага на Пленума на ВСС състава на Съвета за партньорство, състоящ се от представители на организациите по чл. 217, ал. 1 от ЗСВ.“;
6.1.4. Приема Вариант 2 на чл. 6, който да се измени по следния начина именно: „Чл. 6. (1) Кандидатите за членове по чл. 3, ал. 1, т. 3 подават заявление (Регистрационна форма – 2 – Приложение 2), ведно с декларация в свободен текст, че не членуват в организация по чл. 3, т. 2 и документ, удостоверяващ, че кандидатът е подкрепен от най-малко 100 свои колеги, нечленуващи в тези организации.
(2) Определени със заповед на главния секретар на ВСС служители от АВСС извършват проверка на всяко заявление за съответствие с условията по ал. 1 въз основа на данните в регистъра на подадените декларации по чл. 195а от Закона за съдебната власт. Резултатите от извършената проверка се обективират в доклад до КПИВ. 
(3) В случай, че по-голям от предвидения в чл. 3, ал. 1, т. 3 брой заявления отговарят на изискванията по ал. 1, КПИВ класира кандидатурите съгласно броя на подкрепилите ги магистрати. Ако този подход е неприложим предвид еднаквия брой на заявилите подкрепата си кандидати, КПИВ определя чрез жребий кандидатите до попълване на броя по чл. 3, ал. 1, т. 3.
(4) КПИВ, въз основа на резултатите от проверката по ал. 2 и при необходимост след приложението на ал. 3, предлага на Пленума на ВСС списък на кандидатите за членове на Съвета за партньорство, състоящ се от представители на нечленуващите в организациите по чл.217, ал.1 от ЗСВ магистрати.;
6.1.5. Чл. 7 да се измени по следния начин: „Чл. 7. Съветът за партньорство се конституира с решение на Пленума на ВСС за срок от две години.“;
6.1.6. Да се създаде нов чл. 10 със следното съдържание: 7 да се измени по следния начин: „Чл. 10. Съветът избира от своя състав двама съпредседатели, които да организират и ръководят дейността му. Единият от съпредседателите е изборен член на ВСС.;
6.1.7. Досегашните чл. 10-17 да се преномерират съответно чл.11-18.
6.1.8. Приема Вариант 2 на досегашния чл. 14, настоящ чл. 15, който да се измени по следния начин: „Чл. 15.(1) Актовете на Съвета за партньорство се постановяват с явно и поименно гласуване, с обикновено мнозинство от участвалите в заседанието членове или техни заместници.
(2) Всеки от членовете по чл. 3, ал. 1 разполага с по един глас;
(3) Всеки от членовете по чл. 3, ал. 2 разполага с по един глас за всеки 100 члена на организацията, която представлява. 
(4) Всеки от членовете по чл. 3, ал. 3 разполага с по един глас за всеки 100 от колегите му, изразили своята подкрепа. 
(5) От заседанието на Съвета за партньорство се води стенографски протокол, в който се отразяват участвалите в заседанието членове или техни заместници, експертни сътрудници, начинът на гласуване и постановените от Съвета решения. 
(6) Главният секретар на ВСС определя постоянен технически сътрудник на Съвета за партньорство, който води стенографски протокол, съхранява документацията и осигурява технически кореспонденцията, в това число води входящ и изходящ регистър на кореспонденцията.
(7) Протоколът от заседанията се подписва от председателстващия заседанието и се публикува на интернет-страницата на ВСС.“;
6.1.9. Приема Вариант 2 на §2 от Преходните и заключителни разпоредби, който да се измени по следния начин: „В едномесечен срок от влизане в сила на Наредбата се определят изборните членове на ВСС за членове на Съвета и се подават се заявленията по чл. 5, ал. 1 и чл. 6, ал. 1.“.
6.2. Окончателния вариант на проект на Наредба да бъде внесен  на следващото заседание на Комисията. 
6.3. ВНАСЯ Проекта за Наредба, ведно с постъпилите в хода на обществените консултации предложения, доклада на Работната група, Формуляра за извършена частична оценка на въздействието на нормативния акт и Финансовата обосновка, на заседание на Пленума на Висшия съдебен съвет на 08.11/2018 г.

7. ОТНОСНО: Доклад от директора на дирекция „Правна“ в АВСС относно Решение № 2288/04.09.2018 г. по т.д. №1751/2018 г. по описа на Апелативен съд – София и Решение № 2067/13.11.2017 г. по т.д. № 2162/2016 г. по описа на  Софийски градски съд, образувано по искова молба на „Ф-СТРОЙ ГРУП“ ЕООД срещу Министерство /Висшия съдебен съвет/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	7.1. ПРИЕМА ЗА СВЕДЕНИЕ доклада от директора на дирекция „Правна“ относно Решение № 2288/04.09.2018 г. по т.д. №1751/2018 г. по описа на Апелативен съд – София и Решение № 2067/13.11.2017 г. по т.д. № 2162/2016 г. по описа на  Софийски градски съд, образувано по искова молба на „Ф-СТРОЙ ГРУП“ ЕООД срещу Министерство /Висшия съдебен съвет/

ДОПЪЛНИТЕЛНИ ТОЧКИ: 

8. ОТНОСНО: Предложение за корекция на текстове в проект за промени на Наредба № 4/2018 г. на Министерството на правосъдието /Извлечение от Протокол № 35/24.10.2018 г. на комисия „Управление на собствеността“ към Пленума на ВСС/.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. ПОДКРЕПЯ решението на комисия „Управление на собствеността“ за одобряване на предложения от работната група към Министерството на правосъдието текст на § 1, т. 1 от Допълнителните разпоредби на Наредба № 8/2008 г. на МП;
               8.2. ИЗПРАЩА решението на Комисията, ведно с административната преписка, на Министерството на правосъдието. 

	9. ОТНОСНО: Изработка на информационни и рекламни материали във връзка с провеждането на Образователната програма „Съдебната власт – информиран избор и гражданско доверие. Отворени съдилища и прокуратури“ и информационната кампания „Ден на отворените врати“ във ВСС и органите на съдебната власт (договор № ВСС-169871/20.12.2017 г.).

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

9.1. Избира Вариант 2 на Удостоверенията за учениците-участници в Образователната програма „Съдебната власт – информиран избор и гражданско доверие. Отворени съдилища и прокуратури“.
9.2. Избира Вариант 1 на вътрешната корица на Конституцията на Република България. 
9.4. Избира Вариант 1 на Плаката по на Образователната програма „Съдебната власт – информиран избор и гражданско доверие. Отворени съдилища и прокуратури“.

ПРЕДСЕДАТЕЛ
                                                                   НА КОМИСИЯТА:	/п/	 
ЦВЕТИНКА ПАШКУНОВА